**ODLUKA O OSNIVANjU**

**PARLAMENTARNOG FORUMA ZA ENERGETSKU POLITIKU SRBIJE**

**Uzimajući u obzir** potrebu da se u Narodnoj skupštini teme vezane za energetiku podignu na viši nivo rasprave i da u javnosti zauzmu značajnije mesto, kako bi građani Srbije bili kvalitetnije informisani;

**Rukovođeni** time što mi, narodni poslanici donosimo zakone, zbog čega nam je neophodan otvoren dijalog sa svim akterima u oblasti energetike koji nam omogućava da donosimo odluke zasnovane na kvalitetnim informacijama koje odražavaju brojna različita gledišta;

**Ističući** potrebu za delotvornom primenom i sprovođenjem odredaba Trećeg energetskog paketa propisa Evropske unije za električnu energiju i gas, radi stvaranja investicione klime u Srbiji koja je zasnovana na jasnim tržišnim mehanizmima i na stabilnoj i transparentnoj pravnoj osnovi;

**Naglašavajući** da je liberalizacija energetskih tržišta kojom se obezbeđuje cenovna konkurentnost i zaštita potrošača važan cilj za Srbiju kao državu članicu Energetske zajednice i kandidata za članstvo u Evropskoj uniji;

**Uzimajući u obzir** potrebu za većim ulaganjima u stratešku i fleksibilnu infrastrukturu koja je preduslov za dobro funkcionisanje jedinstvenog energetskog tržišta, uključujući i izgradnju optimalnih interkonekcija sa susednim zemaljama, kojom se obezbeđuje sigurnost snabdevanja i diversifikacija izvora energije, sprečava energetska izolacija i omogućava povezivanje sa najudaljenijim prostorima na regionalnom energetskom tržištu i sa evropskim mrežama;

**Priznajući** da je energetska efikasnost važan prioritet koji ima značajan multiplikativni efekat na privredu Srbije, ključan faktor za unapređenje konkurentnosti, smanjenje energetske zavisnosti, stvaranje novih radnih mesta i zaštitu životne sredine;

**Imajući u vidu** direktive i uredbe Evropske unije koje za cilj imaju liberalizaciju, integritet i transparentnost energetskog tržišta, energetsku efikasnost i upotrebu obnovljivih izvora energije;

**Pozdravljajući** ućešće Narodne skupštine u aktivnostima i radu Parlamentarnog Plenuma Energetske zajednice u cilju povećanja uticaja Republike Srbije i Narodne skupštine u regionu Jugoistočne Evrope i u Evropskoj uniji u oblasti energetike,

Mi dole potpisani narodni poslanici u Narodnoj skupštini Republike Srbije

4. oktobra 2016. godine donosimo

O D L U K U O O S N I V A Nj U

PARLAMENTARNOG FORUMA ZA ENERGETSKU POLITIKU SRBIJE

I MISIJA

1. Parlamentarni forum za energetsku politiku Srbije organizuje događaje na kojima se sastaju ključni akteri u sektoru energetike, međusobno informišu i raspravljaju o svim pitanjima iz oblasti energetike. Imajući u vidu da narodni poslanici donose zakone, neophodan je otvoren dijalog sa svim akterima u oblasti energetike koji omogućava narodnim poslanicima da donose odluke zasnovane na kvalitetnim informacijama koje odražavaju brojna različita gledišta. U tom kontekstu, sastanci Parlamentarnog foruma za energetsku politiku Srbije su mesto na kome se sastaju svi lokalni, republički, regionalni, evropski i ostali međunarodni akteri iz ove oblasti, razmenjuju informacije i iznose mišljenja.

II CILjEVI

1. Na sastancima u organizaciji Parlamentarnog foruma za energetsku politiku Srbije narodni poslanici imaju mogućnost da razgovaraju sa predstavnicima Vlade, privrede, Agencije za energetiku Republike Srbije, javnih preduzeća, lokalnih samouprava, udruženja, organizacija civilnog društva i drugim učesnicima aktivnim u sektoru energetike.
2. Učesnici mogu da se informišu o specifičnim pitanjima iz oblasti energetike, na sastancima na kojima se razmatraju različite teme i na taj način obezbeđuje ravnoteža u sagledavanju pitanja iz različitih oblasti energetike.
3. Svaki učesnik ima priliku da iznese mišljenje, postavi pitanja i učestvuje u raspravi. Proaktivan dijalog se uspostavlja samo ako su prisutni svi relevantni predstavnici iz oblasti o kojoj se vodi rasprava.
4. Članovi Parlamentarnog foruma za energetsku politiku Srbije aktivno se angažuju na informisanju javnosti o svim pitanjima iz oblasti energetike radi podizanja svesti građana Srbije o neophodnosti efikasnog i racionalnog korišćenja i upotrebe energije i kontinuiranog rasta proizvodnje energije iz različitih izvora.

III VREDNOSTI

1. Parlamentarni forum za energetsku politiku Srbije je neformalna grupa narodnih poslanika sličnog obrazovnog i stručnog profila i interesovanja, bez obzira na političku pripadnost.
2. Učesnici Parlamentarnog foruma za energetsku politiku Srbije slobodno iznose svoja mišljenja i predloge o pitanjima koja se razmatraju.
3. Aktivnosti Parlamentarnog foruma za energetsku politiku Srbije ne zamenjuju aktivnosti drugih institucija već su im komplementarne.

Parlamentarni forum za energetsku politiku Srbije donosi pravila o radu.